
A szerző megjegyzése

Ebben a könyvben olyanok tapasztalatait mesélem el, akik rendkívüli módon megszenvedték a sötét személyiségjegyekkel rendelkezőkkel folytatott interakcióikat. Az érintettek magánéletének védelme és jogi okok miatt megváltoztattam a nevüket és minden egyebet, ami alapján azonosítani lehetne őket. Maguk a történetek azonban valósak, és 2023–2024-ben készített telefonos és videós interjúkra építenek.


Bevezetés

1959-ben New Yorkban letartóztattak egy Clive Michael Boutilier nevű kanadai fiatalembert, mert állítólag szodómiát folytatott egy tizenhét éves fiúval, ami bűncselekménynek minősült. Boutilier négy évvel korábban, huszonegy évesen költözött az Egyesült Államokba. Életének számos részlete homályban maradt ugyan, de valószínűleg gazdasági okokból vándorolt ki: egy farmon nőtt fel a kanadai Új-Skócia tartományban, ahol annyira mostohák voltak az életkörülményei, hogy kamaszkorában kimaradt az iskolából, hogy a családját eltartsa. Döntésében talán az otthoni viszonyok is közrejátszhattak. Szülei elváltak, édesanyja és mostohaapja, valamint más rokonai az Egyesült Államokban éltek. Érkezése után minden jel szerint csendes életet folytatott. Férfi partnerével valószínűleg Brooklynban telepedett le, karbantartóként dolgozott, templomba járt és bowlingozni.1

A szodómiavádat később enyhítették, majd végül ejtették, de az ügy megváltoztatta Boutilier életét. Néhány év múlva, 1963-ban, amikor amerikai állampolgárságért folyamodott, a bevándorlási hivatal munkatársa az interjú során szóba hozta korábbi letartóztatását. Az Egyesült Államok Bevándorlási és Honosítási Hivatalának (INS) egyik nyomozója ezután kikérdezte a letartóztatásához vezető nemi aktusról és általában a szexuális szokásairól. Boutilier eskü alatt tett nyilatkozatában elmondta, hogy tizennégy éves kora óta férfiakkal és nőkkel egyaránt létesít szexuális kapcsolatot, és elismerte, hogy tartós szexuális viszonyt tartott fenn azzal a férfival, akivel Brooklynban együtt élt.

A vallomása alapján hozott döntést manapság a legtöbb amerikai felháborítónak tartaná. Az Egyesült Államok Közegészségügyi Szolgálata hivatalosan „pszichopátiás személyiségű, szexuálisan deviáns” személynek nyilvánította Boutilier-t, az INS pedig elutasította az állampolgársági kérelmét, és megindította ellene a kitoloncolási eljárást. A hatóság az 1952-ben hozott bevándorlási és állampolgársági törvényre hivatkozott, amely szerint „pszichopátiás személyiségű” egyén nem vándorolhat be az Egyesült Államokba. Az INS törvényértelmezése szerint a homoszexuális kapcsolat ténye elegendő a „pszichopátiás személyiség” megállapításához.

Boutilier a fellebbezések során egészen az Egyesült Államok Legfelsőbb Bíróságáig jutott, de nem járt sikerrel. 1967-ben a Boutilier kontra Bevándorlási és Honosítási Hivatal perben a bíróság 6–3 arányban helybenhagyta az alsóbb fokú bíróság döntését, megerősítve, hogy azok, akik homoszexuális kapcsolatot tartanak fenn, pszichopatának minősülnek, és emiatt kitoloncolhatók.2 Az ügy tragikus fordulataként Boutilier-t a döntés előtt nem sokkal elütötte egy autó, és maradandó agykárosodást szenvedett. A családja szerint öngyilkosságot kísérelt meg. 1968-ban visszatoloncolták Kanadába. Egy ideig a családtagjai ápolták, később gondozási otthonba küldték, ott halt meg 2003-ban.3

Jóllehet a bírák többsége nem nyújtott segítséget Boutilier-nek, William O. Douglas bíró különvéleményt fogalmazott meg, ami figyelemre méltó állásfoglalásnak számított egy olyan időszakban, amikor Amerika nagy része ellenségesen viszonyult a melegekhez. A Legfelsőbb Bíróság történetének egyik legliberálisabb bírájaként elkötelezetten támogatta a polgári szabadságjogokat, a magánélethez való jogot, a szólásszabadságot, a környezetvédelmet és sok más nemes ügyet.4 Ronald Dworkin jogász egyszer ezt írta róla: „nála többször talán senki sem állt a jó oldalon. Polgárjogi ügyekben mutatott ítélkezési gyakorlata kiváltképp dicséretes.”5 Ennek fényében azt várhatnánk, hogy Douglas különvéleménye a kisebbségek és a megbélyegzett emberek iránti együttérzésből fakadt, holott inkább értelmezésbeli, mintsem erkölcsi megfontolás állt a hátterében. Véleménye szerint a „pszichopátiás személyiség” mint fogalom túlságosan semmitmondó, hogy igazolhasson egy olyan súlyos büntetést, mint a deportálás. „A »pszichopátiás személyiség« megnevezés ugyanolyan megtévesztő, mint a »kommunista« vagy valamikor a »bolsevik« volt – írta. – Egy efféle címke, ha úton-útfélen használják, néha pusztán azt jelenti, hogy az illető nem népszerű. Az alkotmány által felállított mércével mérve túlságosan semmitmondó ahhoz, hogy büntetést lehessen rá alapozni.”6

A pszichopátiával rengeteget foglalkoztak azóta, hogy Douglas ezeket a sorokat leírta. A kutatók ma már jobban értik, mi nevezhető pszichopátiának, és mi nem, mi okozza, hogyan hat az emberre, hogyan lehet diagnosztizálni, és miképpen lehet a legjobban kezelni.* Az is világosabbá vált, hogyan kapcsolódik össze a pszichopátiára jellemző önzés, érzéketlenség, megtévesztés és vakmerőség káros keveréke más, úgynevezett „sötét tulajdonságokkal”, mint amilyen a narcizmus, a machiavellizmus és a szadizmus, de a fejlődés ellenére továbbra is nehézséget okoz a pszichopátiás személyiségjegyek meghatározása. E vonások definíciója és megítélése alapján azonban a kutatók napjainkban széles körben egyetértenek abban, hogy Douglas bíró tévedett: a „pszichopátiás személyiség” nem holmi semmitmondó és sértő címke, nem a „népszerűtlen személy” szinonimája. A pszichopátia létező és mérhető jelenség. A pszichológusok manapság abban szintén egyetértenek, hogy az azonos neműek közötti szexuális kapcsolat nem tartozik a pszichopátia kritériumai közé.

Társadalom- és személyiségpszichológusként meglepetéssel fedeztem fel az ügyben rejlő mélységes iróniát. Nincs rá bizonyíték, hogy Clive Michael Boutilier megfelelt volna a pszichopátia modern meghatározásának, az viszont elképzelhető, hogy William O. Douglas bíró igen. Köztudomású, hogy a magasztos eszmék hívei sokszor bort isznak és vizet prédikálnak, és azok, akiket a szakterületükön a legkiválóbbak között tartanak számon, néha gyalázatosan bánnak a közvetlen környezetükkel. Douglas bíró tökéletes példa erre. Javíthatatlan szoknyavadász volt, és ő lett a legfelsőbb bíróság első bírája, aki a hivatali ideje alatt elvált. Azzal vádolták, hogy bántalmazta a feleségeit, gyermekeivel pedig ridegen és ellenségesen viselkedett. Gyerekei „félelmetesnek” tartották, a lánya szerint pedig „soha semmiért nem kért bocsánatot, még akkor sem, ha nyilvánvalóan tévedett”.7 A kollégáival is nehezen jött ki, amit jól példáz a Felix Frankfurter bíróval folytatott hosszú viszálykodása.8 Sokak szerint borzalmas főnök volt, állítólag egyszer kijelentette, hogy „a jogi asszisztens az emberi élet legalacsonyabb formája”.9

Álljunk meg egy pillanatra ennél a kijelentésnél. Néhány volt beosztottja megpróbált ugyan szépíteni a Douglas bíróról kialakult képen, a munkatársai szerint azonban visszaélt a hatalmával. Egykori asszisztensek és más tanúk úgy emlékeztek rá, hogy agyonhajszolta a beosztottait, szidalmazta és semmibe vette őket.10

Előfordult, hogy ennél is messzebbre ment. Az 1968-as ítélkezési időszak alatt arra kérte fiatal jogi asszisztensét, Peter Kay Westent, hogy írjon feljegyzést egy folyamatban lévő ügyről, amelyben Eldridge Cleaver politikai aktivista, a Fekete Párducok tagja is érintett volt. Westen áttekintette Douglas korábbi ítéleteit, amelyeket hasonló ügyekben hozott, és javaslatot tett, milyen döntést hozzon most.11

A feljegyzés leadása után, egy pénteki napon Westen asztalán megszólalt a csengő, jelezve, hogy Douglas látni kívánja az irodájában. Amikor Westen belépett hozzá, a főnöke dühödten ócsárolni kezdte a feljegyzését, és nevetségesnek nevezte az érveit: „Hol tanult maga jogot, valami pöcegödörben?”12

Westen történetesen a kaliforniai Berkeley Egyetem jogi karán végzett kiváló eredménnyel,13 előtte pedig a Harvardon szerzett diplomát.

Douglas azonban nem érte be a szidalmazással és beosztottja lehülyézésével. Bejelentette, hogy Westent azonnali hatállyal elbocsátja. Szenvtelen hangon hozzátette: – Mellesleg most el kell mennem, mert beszédet tartok, de hétfőn jön egy nő a munkaügyi minisztériumból. Ő lesz az új jogi asszisztensem, ezért kérem, készítse elő a folyamatban lévő ügyek átadását.

Westen hallott róla, hogy Douglas néha kirúgja az asszisztenseit, de aztán visszaveszi őket, ezért nem tudta eldönteni, hogy komolyan vegye-e a kirúgását. Douglas titkárnőjétől megtudta, hogy a bíró „különc” ugyan, és szeret zsarnokoskodni, de a titkárnő „ilyet még sosem látott”.14 Westen ettől még idegesebb lett, ugyanis erre a hétvégére volt kitűzve az esküvője, és a fogadást a legfelsőbb bíróság épületében készültek tartani. Douglas is meghívást kapott rá. Ha tényleg kirúgták, vajon megtarthatják-e a fogadást úgy, ahogyan tervezték? És vajon eljön-e rá Douglas? Nem fog jelenetet rendezni?

A titkárnő azt tanácsolta neki, hogy tartsák meg a fogadást, és majd meglátják, mi lesz. Douglas végül a feleségével együtt megjelent, és úgy viselkedett, mintha mi sem történt volna, mosolyogva minden jót kívánt az ifjú párnak. Eljátszotta a támogató főnök szerepét, pedig a legkevésbé sem volt az. Tudta, hogy Westen nősülni készül, mégis elhitette vele, hogy kirúgta – pedig nem. Nem elég, hogy valaki napi szinten terrorizálja egy fiatal munkatársát, még azt is eljátssza, hogy kirúgja közvetlenül az esküvője előtt, hadd idegeskedjen szerencsétlen élete egyik legboldogabb napján. Milyen ember az ilyen?

A köztünk élő sötét személyiségek

A pszichopatákkal kapcsolatban általában a legszélsőségesebb, legfélelmetesebb példák jutnak eszünkbe: olyan szektavezérek, mint Charles Manson, vagy sorozatgyilkosok, mint Aileen Wuornos, aki az 1980-as évek végén és az 1990-es évek elején hét embert ölt meg Floridában.15 Meg sem fordul a fejünkben, hogy a „sötét személyiségek” egy sokkal népesebb, bár kevésbé szélsőséges viselkedésű csoportja a köreinkben is megtalálható, mégpedig főnökeink, szerelmeink, szomszédaink, barátaink, sőt akár legfelsőbb bíráink személyében.

A sötét személyiségjegyekkel rendelkezők többsége nem sorozatgyilkos vagy erőszaktevő. Abban a szomszédunkban is megtalálhatók ezek a tulajdonságok, aki ok nélkül zaklat minket, csak mert örömét leli benne. Abban a kollégában, aki állandóan dicsekszik, vagy szabotálja a munkánkat a hátunk mögött, hogy ő jobb színben tűnhessen föl. A partnerünkben, aki félrelép, miközben uralkodni igyekszik rajtunk, és másodrendűnek tekint bennünket. Abban a rokonunkban, aki sosem vállal felelősséget a tetteiért. Úgy jellemezzük őket, hogy manipulatívak, narcisztikusak, lobbanékonyak, antiszociálisak, érzéketlenek vagy akár szadisták, de ez nem minden. Egy kicsit pszichopaták is. A pszichológusok definíciója szerint ugyanis a pszichopátia megnevezés számos kellemetlen jellemvonást foglal magában, így különösen hozzásegít az emberi természet sötétebb oldalának megértéséhez.

A 2000-es évek közepe óta tanulmányozom a sötét személyiségeket, különösen a pszichopatákat. Arra jöttem rá, hogy az ilyen személyiség nem véletlenszerűen alakul ki, hanem az emberi természet elválaszthatatlan része. A ridegség, a manipuláció, a lobbanékonyság és az antiszociális viselkedés egyidős az emberiséggel, és mindig minden kultúrában jelen volt. Ellentmondásos személyiségekkel az Ószövetségben és a görög mitológiában egyaránt találkozhatunk. Az inuitoknak és a nigériai jorubáknak külön szavuk van a pszichopatákra.16 Még állatokban, például csimpánzokban vagy házi macskákban is fellelhetők pszichopátiás jellemvonások.17

Tudományos kutatásaim kezdetben erőszakos bűncselekményeket elkövető pszichopatákra irányultak. Tanulmányaimban megvizsgáltam például, hogy a szexuális bűncselekményeket elkövető, klinikai szintű pszichopátiával rendelkező elítéltek nagyobb számban szabadultak, mint azok, akik kevesebb sötét személyiségjegyet mutattak, pedig az előbbiek nagyobb valószínűséggel követtek el újra bűncselekményt.18 Számtalan órát töltöttem bűnügyi akták tanulmányozásával, hogy azonosítsam a pszichopátiás vonásokat mutató személyek által elkövetett szexuális gyilkosságok sajátos jellemzőit. Lebilincselőnek találtam ezt a munkát, ugyanakkor rettentően frusztrált is, és sok időmet felemésztette. Rengeteg fájdalmat és szenvedést láttam, és nem tudtam elképzelni, hogy pályafutásom hátralévő részét börtönökben, javítóintézetekben és pártfogó felügyelők irodáiban töltsem.

Eldöntöttem, hogy más területet keresek, és kevésbé nyomasztó környezetben veszem szemügyre a pszichopátiás vonások hatását. A továbbiakban a Berkeley Egyetem Haas Üzleti Karának posztdoktori kutatójaként azt vizsgáltam, miként befolyásolja a pszichopátia munkahelyi környezetben a tárgyalási, befektetési és vezetői magatartást. Egy kutatás arra a megállapításra jutott, hogy a felső vezetők körében háromszor annyi a pszichopátiás személy, mint az általános népességben.19 Én azt találtam, hogy a pszichopata vezetők elsősorban félelemkeltéssel igyekeznek érvényt szerezni az akaratuknak, ahelyett, hogy együttműködnének a munkatársaikkal, vagy empátiával fordulnának feléjük.20 Ezek az agresszív, ragadozó természetű emberek mindenáron győzni akarnak, és bár ezzel a hozzáállással elérhetnek sikereket, a környezetük ezt erősen megszenvedi.

Az esetek többségében nem tudtam, hogy az igazságszolgáltatásban használatos klinikai mércék szerint pszichopatának minősülnek-e ezek a vezetők, megfigyeléseim alapján azonban szemernyi kétségem sem maradt, hogy meglehetősen hangsúlyos pszichopátiás tulajdonságokkal rendelkeznek, és szakadatlan szenvedést okoznak a munkatársaiknak. Minden igaz volt rájuk, amit az igazságügyi pszichológusok a pszichopátiáról a bűnügyek vizsgálata során megtanultak. A pszichopátiás tulajdonságokkal rendelkező üzleti vezetők gyötörték a környezetüket, ami miatt sokan fel is mondtak.21 És ez még nem minden. Megmérgezték a munkahelyi kultúrát, aláásták az etikai normákat, félelmet és bizalmatlanságot gerjesztettek. Különféle okokból másokat is arra ösztönöztek, hogy hasonlóan érzéketlenül viselkedjenek, és uralkodni próbáljanak a munkatársaikon.22

És mindezt meg is úszták. A manipuláció mestereiként folyamatosan hazudtak, gyanútlan áldozataik viszont elbűvölőnek, karizmatikusnak és motiváltnak találták őket – pontosan olyannak, amilyennek egy erős vezetőt elképzelünk.23

Miután a háromezer dolláros dizájneröltönyök világáért elhagytam a narancssárga börtönruhák közegét, kutatásaim alapján izgalmas felismerésre jutottam: a pszichopátiás személyiségjegyekkel rendelkező emberek hatása jóval nagyobb és jóval negatívabb, mint hinnénk. Bár a klinikai értelemben vett pszichopaták a lakosság csupán 1%-át teszik ki, egyes becslések szerint ők felelősek a súlyos bűncselekmények több mint feléért.24 De még a kevésbé súlyos esetekben is elmondható, hogy azok, akik több pszichopátiás jegyet hordoznak, gyakrabban csalják meg és bántalmazzák a házastársukat, amivel súlyos depressziót és traumát okoznak nekik.25 A kutatások továbbá azt is alátámasztják, amit Peter Westen tapasztalt Douglas bíró irodájában: a munkahelyeken ezek az emberek gyakrabban bántalmazzák a beosztottaikat, ami magas fluktuációhoz vezet.26

A pszichopátia előjelei már gyermekkorban is megfigyelhetők azoknál, akik magas pontszámot érnek el a rideg és érzéketlen (callous-unemotional, CU) személyiségjegyek skáláján. Az ilyen gyerekek erőszakosabbak, impulzívabbak és érzéketlenebbek a kortársaiknál.27 Nem egyszerűen „rosszalkodásról” van szó. Az ilyen tulajdonságokkal rendelkező fiatalok gyakrabban bántalmazzák társaikat, válnak bandavezérekké és gyakrabban megfigyelhetőek náluk egyéb antiszociális viselkedésformák, mint azoknál a kortársaiknál, akikre nem jellemzők ezek a jegyek.28

Ha tágabban értelmezzük a pszichopátia fogalmát, és idevesszük azokat is – akár a lakosság 10–20%-át –, akik klinikai értelemben nem minősülnek ugyan „pszichopatának”, de több ilyen személyiségjeggyel rendelkeznek, akkor azt látjuk, hogy ezek az emberek mindenhol ott vannak.29

Mindannyian ismerünk valakit, aki ugyan nem sorozatgyilkos, de folyamatosan áthágja a szabályokat. Nap mint nap látunk bukott üzletembereket és politikusokat a tévéhíradóban. De akár a közvetlen környezetünkben is találhatunk olyanokat, akik rendszeresen lopnak a munkahelyükről, vagy szexuálisan zaklatják a beosztottaikat. Egyesek rosszabbak, mint mások, de mindenképpen nagy károkat okoznak. Bár sokan nem veszik észre, a pszichopátiás vonások mérgező hatással vannak a társadalomra, és az egyéni és kollektív szenvedések aránytalanul nagy részéért felelősek.

A jó hír a rossz emberekről

Ez a könyv ezt a mérgező hatást és a következményeit elemzi, adatokkal és történetekkel szemlélti, de nem azért, hogy megijessze vagy lehangolja az olvasót, hanem hogy inspirálja és reménnyel töltse el. A pszichopátiával kapcsolatos kutatásaim, amelyeket időközben politikusokra és alapképzést végző egyetemi hallgatókra is kiterjesztettem, engem inkább megerősítettek, mintsem elbátortalanítottak. Ha embertársaink egy szűk kisebbsége nagyon sötét személyiség, egy nagyobb szeletük pedig a szürke különféle árnyalataival jellemezhető, az azt jelenti, hogy a túlnyomó többség – akár 80–90% – nem ilyen.30 Zaklatott világunkban, amikor háborúk dúlnak, a társadalmi feszültségek kiéleződnek, és melegszik a bolygó, úgy tűnhet, mintha az emberi természet végérvényesen elfajzott volna. Más szakemberekhez hasonlóan én is azt gondolom, hogy ez nem így van, és csupán viszonylag kevés ember keseríti meg mások életét.

Évezredek óta foglalkoztatja a filozófusokat a kérdés, vajon eredendően jó-e vagy rossz az ember. A pesszimisták – és belőlük nincs hiány – azt vallják, hogy az emberi természet eredendően rossz. Thomas Hobbes angol filozófus például 1651-ben megjelent, Leviatán című művében azt írta, társadalmi szabályok nélkül az életünk „kegyetlen, vad és rövid” lenne.31 Egyáltalán nem ő volt az első, aki így vélekedett az emberiségről. Hszün-ce kínai filozófus a Kr. e. 3. században írta meg „Az ember természete rossz” című esszéjét, amelyben azt fejtegeti, hogy „az ember születésétől fogva hajlamos a gyűlölködésre és a rosszindulatra. Ha követi e hajlamát, kegyetlenség és gonoszság támad, a hűség és megbízhatóság pediglen kivész”.32 Ez még egy igazságügyi pszichológus számára is nyomasztó vélemény.

Mások rózsásabb színben látták az emberi természetet.33 Menciusz (Meng-ce), a szintén kínai filozófus úgy tartotta, hogy vannak bennünk pozitív késztetések, mint amilyen az igazságosság vágya és az együttérzés a szenvedőkkel. Jean-Jacques Rousseau francia gondolkodó ugyancsak azt állította, hogy az ember alapvetően jó, békésen és boldogan együtt tud élni a társaival a kormány által meghatározott szabályrendszer nélkül is, amelyeket Hobbes viszont szükségesnek tartott.

A modern tudomány az utóbbi nézetet igazolja. A kutatók szerint alábecsüljük az etikus viselkedésre való hajlamunkat. Egy kísérletsorozatban a résztvevők öt dollárt kaptak, amellyel szabadon gazdálkodhattak. Ha valaki úgy döntött, hogy egy névtelen partnernek adja, a kutatók a négyszeresére, vagyis húsz dollárra emelték az összeget. A partner ekkor választhatott: visszaad tíz dollárt, azaz az eredeti összeg kétszeresét annak, akitől kapta, vagy mindet megtartja magának. A résztvevők úgy becsülték, hogy a névtelen partnerek kevesebb mint fele adná vissza önként a pénzt. Valójában majdnem 80 százalék visszaadta.34 Hajlamosak vagyunk a legrosszabbat feltételezni az ismeretlenekről, pedig tévedünk, amikor ennyire bizalmatlanok vagyunk.

Az evolúciós pszichológusok ezt úgy fogalmazzák meg, hogy mélyen belénk van kódolva az önzetlen, együttműködő viselkedés, amely az ember társas hajlamát támogatja.35 Akkor is segítünk másokon, ha számunkra költséggel jár, mert meg akarjuk védeni a rokonainkat, viszonzásban reménykedünk, nem akarunk rossz színben feltűnni mások előtt, vagy épp a büntetést szeretnénk elkerülni.36 Egészen kicsi korunktól kezdve a környezetünk viselkedését figyelve tanulunk meg kedvesnek lenni, és rendelkezünk az erkölcsös magatartás alapjaival, mint amilyen az önzetlenség vagy az empátia. Kutatók kiderítették, hogy már egy kétéves gyermek is segít annak, akiről úgy gondolja, hogy fájdalmat érez.37 Még a beszélni nem tudó csecsemők is érzékelik, ha valaki kedves hozzájuk, és ösztönösen az ilyen személyhez vonzódnak.38

Mindannyiunkkal előfordul, hogy időnként agresszívek vagyunk, nem mondunk igazat vagy más módon bántjuk a körülöttünk élőket. Felcsattanunk stresszes helyzetekben, vagy ha túl sokat ittunk. De az emberek túlnyomó többsége nem mindig viselkedik így. Ha mégis, akkor bocsánatot kérünk, jóvátesszük a hibánkat, és tőlünk telhetően igyekszünk megjavulni. Minél többet tanulmányozzuk azokat, akik következetesen rosszindulatúan viselkednek, és minél inkább tudatosítjuk magunkban, hogy ezek az emberek a társadalom kisebbségét alkotják, annál jobban érezhetjük magunkat az emberiség egészével kapcsolatban. Úgy tűnik, viszonylag kevesekből hiányoznak az erkölcs kognitív és érzelmi alapjai.

Lássuk tisztán mérgező embertársainkat

Az emberi természetnek ezt a derűlátóbb megközelítését a pszichopátiát kutató szakemberek is alátámasztják, és messzemenő következtetéseket vonhatunk le belőle. Ha a gondok nagy részéért mindössze néhány ember tehető felelőssé, akkor jó eséllyel mérsékelhetjük az általuk okozott károkat. Kézenfekvő lenne az a megoldás, hogy változtassuk meg e néhány rosszindulatú egyén személyiségét, ez azonban nem ilyen egyszerű, a vizsgálatok szerint ugyanis a pszichopátiás személyek rehabilitációja rendkívül nehéz.39 De még ha nem is tudunk elképzelni egy olyan jövőt, amelyben senkinek sincsenek sötét személyiségjegyei, az ilyen emberek tanulmányozása értékes felismerésekhez és gyakorlati módszerekhez segít hozzá, amelyek révén kordában tarthatjuk antiszociális viselkedésüket, és meggátolhatjuk őket abban, hogy súlyos károkat okozzanak.

A legfrissebb tudományos eredmények alapján megtanulhatjuk felismerni a mérgező személyeket, és elkerülhetjük, hogy célba vegyenek bennünket. Ha már kapcsolatban állunk ilyen emberekkel, megtanulhatjuk, hogyan váljunk le róluk biztonságosan, vagy ha a maradni szeretnénk, hogyan kezeljük az interakciókat úgy, hogy a lehető legkisebb mértékben sérüljünk. Ha önmagunkban is felismerünk bizonyos sötét személyiségjegyeket, azokat is szabályozhatjuk, hogy másokat megóvjunk, és jobban érezzük magunkat. E könyv segítségével az is megakadályozható, hogy sötét személyiségek különféle szervezetekben vagy úgy általában a társadalomban hatalmi pozíciót töltsenek be.

Jobban meg tudjuk védeni magunkat, mint gondolnánk. Ahogy mondani szokás, egyetlen rohadt alma valóban megfertőzheti az egész kosarat, de nem szabad minden felelősséget kizárólag ezekre az emberekre hárítani. Mi ruházzuk fel hatalommal a sötét személyiségeket önmagunk, vállalataink és kormányaink felett, mert úgy viselkednek, ahogyan egy jó vezetőtől elvárjuk. Csodáljuk az „erős” vezetőket, a magabiztos, karizmatikus, „A” típusú személyiségeket, akik élvezik a hatalmat, és mindent képesek megtenni a „győzelem” érdekében.40

Ezek miatt az ártalmatlannak tűnő tulajdonságok miatt választunk vezetőnek olyanokat, akik sötét személyiségjegyekkel rendelkeznek. Amint hatalomra kerülnek, elfogadottá teszik a kegyetlenséget, az érzéketlenséget és „a győztes mindent visz” mentalitást. Káoszt teremtenek, majd elhitetik velünk, hogy csak ők képesek rendet tenni. Ha mérsékelni akarjuk az általuk okozott kárt, nem elég, ha börtönbe zárjuk a tömeggyilkosokat, a sorozatos nemi erőszakot elkövetőket és a vállalati machinátorokat. Át kell rendeznünk az értékeinket, meg kell gondolnunk, kire szavazunk, kit választunk vezetőnek, szerelmi partnernek, kit követünk a közösségi médiában.

Másként kell gondolkodnunk a befolyásos emberekről, és ez nem könnyű. Félelemmel és bizonytalansággal teli időkben, amikor elveszettnek érezzük magunkat, és mintha mindenki ártani akarna nekünk, általában olyanokhoz fordulunk, akik erősnek mutatkoznak.41 Ha azonban sikerül kiszeretnünk a sötét személyiségekből, erőfeszítéseink busásan megtérülnek. A pszichológus kutatóként tanultak alapján bízvást kijelenthetem, hogy az életünkben és társadalmi szinten is jelentősen csökkenthetjük a fájdalmat és szenvedést, ha felismerjük és másképpen ítéljük meg a környezetünkben lévő sötét személyiségeket. Talán nincs is szükség nagy, rendszerszintű változásokra, hogy visszaszorítsuk a bűnözést és javítsunk a munkahelyi légkörön. Elegendő lehet, ha olyanokat választunk meg, követünk, tisztelünk és hallgatunk meg, akik számára valóban fontos a többi ember.

A könyvről

A következő oldalakon meglepő igazságokat árulok el a mérgező emberekről, az általuk okozott károkról, de arról is, hogyan kerülnek befolyásos pozíciókba, és elmondom azt is, ami talán a legfontosabb: mit tehetünk ellenük. A könyv első részében bemutatom, hol tart jelenleg a tudomány a sötét személyiségek megértésében, milyen károkat okoznak nekünk, és hogyan sikerül ilyen nagy pusztítást véghez vinniük. Az első fejezetben azt vizsgálom, hogyan vélekednek a kutatók a sötét személyiségjegyekről. A legtöbben úgy képzelik el a pszichopatákat, mint a gonosz karikatúráját: olyan emberek ők, akik annyira különböznek tőlünk, hogy akár egy másik fajhoz is tartozhatnának, pedig voltaképpen a sötét viselkedésjegyek bennünk is megtalálhatók, csupán nem olyan szélsőséges formában, mint bennük.

Ezzel nem azt akarom mondani, hogy a kevésbé szélsőséges változatok ne volnának ártalmasak – amint a második fejezetben látni fogjuk, tulajdonképpen sokkal károsabbak, mint gondolnánk. A sötét személyiségjegyek elsőre nem mindig tűnnek olyan rossznak. Némelyik, például az alacsony érzelmi kifejezőkészség, az agresszió, a vakmerőség kifejezetten kívánatosnak tűnhet, főleg olyan kompetitív közegekben, mint az üzleti élet vagy a katonaság. Korábban én is úgy véltem, hogy az antagonisztikus tulajdonságok egyesek számára károsak ugyan, a vezetőknek ugyanakkor versenyelőnyt biztosítanak. Aztán kutató lettem, és a következő megállapításra jutottam: a sötét személyiségek révén elért siker többnyire önző és rövid életű, és eltörpül amellett a pénzügyi, érzelmi és erkölcsi kár mellett, amelyet közben másoknak okoznak. Egyetlen ember egészen döbbenetes mértékű pusztításra képes.

A harmadik fejezetben térek ki arra a fontos kérdésre, hogy miként okozhatnak ekkora károkat a sötét személyiségek. A rohadt alma véleményem szerint három fő módon fertőzheti meg az egész kosarat. A mérgező emberek mesterfokon űzik a megtévesztés sötét művészetét. Emellett olyan célpontokat választanak, akik nagyobb eséllyel hajolnak meg előttük. Végül pedig azért is tudnak akkora pusztítást véghez vinni, mert másokat is képesek maguk mellé állítani. A tisztességes viselkedés szabályait fokozatosan leépítve olyan környezetet teremtenek, amelyben egyre többen kezdenek hazudni, csalni, másokat zaklatni és így tovább. Mi pedig mindezt elfogadjuk és igazoljuk, amikor „erős” vezetőket keresünk, és elnézzük, sőt az üzleti életben vagy a politikában néha el is várjuk a visszaéléseket.

Ez elég nyomasztóan hangzik, de az együttérző és megbízható többség felveheti velük a harcot. A könyv második részében azokat a tudományos alapokon nyugvó, hatékony eszközöket mutatom be, amelyekkel a mérgező emberek által okozott kárt csökkenthetjük a mindennapi élet legkülönfélébb területein. A negyedik fejezetben elmondom, hogyan ismerhetjük fel a sötét személyiséget, mielőtt házasságot kötnénk vele, a beosztottjai lennék, vagy rá szavaznánk. Részletesen elmagyarázom, hogyan lehet pillanatok alatt kiszúrni őket a viselkedésük alapján.

A mérgező embereken kívül érdemes odafigyelnünk azokra a helyzetekre is, amelyek előhívják az antiszociális viselkedést – erről szól az ötödik fejezet. Bizonyos körülmények között akkor is lehetünk érzéketlenek, lobbanékonyak vagy manipulatívak, ha különben nincsenek erős pszichopátiás jegyeink. Ha megértjük, milyen fontos szerepet játszanak a környezeti tényezők, nem fogunk másokat elhamarkodottan sötét személyiségnek nevezni, mert elképzelhető, hogy pusztán a helyzet váltja ki belőlük a helytelen viselkedést, és nem eleve ilyenek. Ennek felismerése révén mi is felkészülhetünk kényes helyzetek kezelésére. Elmondom majd, miként előzhetjük meg, hogy magunk vagy mások megfeledkezzünk a jó nevelésről, és tanácsokkal szolgálok arra, hogyan vészelhetjük át a nehéz helyzeteket.

Ha már kapcsolatban állunk egy mérgező személlyel, legyen az a partnerünk, a főnökünk, a barátunk vagy a barátnőnk, felmerülhet a kérdés, érdemes-e benne maradnunk a kapcsolatban, abban a reményben, hogy az illető megváltozik, vagy jobb minél hamarabb kiszállni. A hatodik fejezetből kiderül, hogy bár a sötét tulajdonságokkal rendelkező emberek terápiával és kitartó munkával képesek lehetnek bizonyos konkrét viselkedésformák módosítására, igen kevéssé valószínű, hogy teljesen megváltozzanak. Minél erősebb a motivációjuk, annál nagyobb az esély rá, hogy korrigálni tudják a viselkedésüket, a döntésünk előtt tehát ezt érdemes mérlegelnünk. Megismerkedünk olyan tényekkel, amelyek segítségével tisztábban láthatjuk, érdemes-e időt és energiát fektetni az illető megváltoztatásába, és mérlegelhetjük annak kockázatát, hogy erőfeszítéseink esetleg mégsem járnak majd sikerrel.

Ha az a döntés születik, hogy maradunk, vagy ha a személyes élethelyzet, esetleg szakmai okok miatt nem lehetséges véget vetni a kapcsolatnak, megtanulhatjuk, hogyan kezeljük a mérgező személyt, és mérsékelhetjük az általa okozott kárt. A hetedik fejezetben kutatási eredményeket és olyan emberek tapasztalatait vesszük szemügyre, akik megtanultak együtt élni egy-egy sötét személyiséggel. Ez a fejezet afféle „használati útmutatót” kínál a mindennapi helyzetekhez.

Mindannyian a pszichopátiaskála valamelyik pontján helyezkedünk el, ennek tudatában pedig azonosíthatjuk azokat a területeinket, amelyeken fejlődnünk érdemes. A nyolcadik fejezetben megmutatom, milyen tesztekkel mérik a pszichológusok a pszichopátiás személyiségjegyeket, a segítségükkel pedig felismerhetjük saját sötét tulajdonságainkat. Sőt arra ösztönzök mindenkit, hogy vállaljuk a körülöttünk lévő mérgező emberek megfékezését. Ha a befolyás hatalom, akkor pusztán azzal harmonikusabbá tehetjük a világot, ha megválogatjuk, kinek adjuk az időnket, a figyelmünket és a lojalitásunkat. Gondoljuk végig, milyen partnerre, munkatársakra és vezetőkre van igényünk, és hogyan tudjuk kiválasztani őket. Azzal is csökkenthetjük a sötétséget a világban, ha még a pszichopátiás személyiségek felé is empátiával és együttérzéssel fordulunk. Igaz, hogy rosszul bánnak embertársaikkal, de hasznukra válik, ha megértést és kedvességet tapasztalnak, valamint jutalmat kapnak a jobb viselkedésükért.

A könyvet epilógussal zárom, amelyben a tágabb összefüggések vizsgálata mellett elmagyarázom, miért fontos komolyan vennünk a sötét személyiségek megregulázásának ügyét. A rendes, tisztességes emberek heroikus fegyverkezési versenyt vívnak velük. A könyvben kínált stratégiákkal elkerülhetjük őket, ám ez csupán átmeneti eredmény, mert hosszú távon új módszerekkel játszanak ki bennünket, hogy ismét kiterjesszék ránk a hatalmukat. Ez a folyamat, amelynek során a természetes szelekció érvényesül, vagyis a legrátermettebb egyed marad életben, kiszolgáltatottá teszi a társadalmunkat. Ha fenn akarunk maradni, ne megnyerni akarjuk a fegyverkezési versenyt, hanem inkább vessünk véget neki. A könyvben bemutatott stratégiák széles körű alkalmazásával elérhetjük ezt a célunkat.

Manapság nem rózsaszínben látjuk a világot, és egyre sötétebb a kép. De többet tudunk a mérgező emberekről, mint valaha, és számos eszköz áll a rendelkezésünkre, hogy hatásukat semlegesítsük. Ha megtanuljuk felismerni a pszichopátiás személyiségeket, ha szükség esetén kitérünk az útjukból, és amikor csak lehet, empátiával fordulunk feléjük, fokozatosan csökkenteni tudjuk a konfliktusokat és a káoszt, és ezzel letesszük egy kedvesebb, bizalomtelibb és virágzóbb jövő alapjait.



* A pszichológusok már Douglas idejében is használták a pszichopátia klinikai definícióját. A Boutilier-ügyben ítéletet hozó bírák hivatkoztak is rá, amikor azzal érveltek, hogy a kongresszus a „pszichopátiás személyiség” kifejezést „jogi szakszóként” használta, nem pedig „klinikai értelemben”, amikor 1952-ben megalkotta a bevándorlási és állampolgársági törvényt.


1.
Kit nevezünk sötét személyiségnek?

Van, aki fiatalon rátalál a hivatására, más kacskaringósabb utat jár be. Tricia Hunter az utóbbiak közé tartozik. Az alapképzésen biológiát hallgatott, és eredetileg mesterdiplomát akart szerezni, hogy aztán kutatóként dolgozzon, ám elriasztotta a laboratóriumi állatkísérletek gondolata. Egyszer az egyik tanársegéd elmesélte neki, hogy a gyógyszerész karon tervez továbbtanulni. Triciának korábban meg sem fordult a fejében, hogy gyógyszerész legyen, de megtetszett neki a lehetőség, hogy egészségügyi dolgozóként embereken segítsen. Beadta a jelentkezését, és mérhetetlenül boldog volt, amikor felvették.

Az egyetem nem volt könnyű, de szorgalmasan tanult, és jól haladt. Részmunkaidőben gyógyszertárakban dolgozott, hogy kiegészítse a jövedelmét, és élvezte, hogy személyes kapcsolatot építhet ki a vásárlókkal. Az interjúnk alatt éreztem, mennyire illik hozzá ez a pálya. Nemcsak intelligens volt, hanem együttérző és lelkiismeretes is, az a fajta ember, aki háromszor is ellenőrzi a munkáját, mert fontos számára a betegek biztonsága.

Diplomája megszerzése után egy középnyugati nagyvárosban talált jól fizető állást, egy országos gyógyszertárlánc alkalmazta helyettesítő gyógyszerészként. Az volt a feladata, hogy napokra vagy hetekre besegítsen azokban a patikákban, amelyekben éppen szükség volt rá. Nem volt ideális helyzet, hiszen így sehol sem tudott gyökeret ereszteni, nem fejlődhetett szakmailag, de elfogadta, hogy meg kell fizetnie a tanulópénzt. Körülbelül három év elteltével értesült róla, hogy egy közeli gyógyszertárban, amely elsősorban idősotthonokat szolgált ki, megüresedett egy teljes állás. Tricia izgult, mert ennek a betegkörnek az ellátásához és az orvosi vények feldolgozásához egy teljesen új rendszert kellett megtanulnia. Ugyanakkor rettentően örült is. Mivel ez a gyógyszertár nem állt nyitva a nagyközönség előtt, a munka kiszámíthatóbbnak ígérkezett, és elmélyültebben dolgozhatott, mint egy kiskereskedelmi patikában. Az állást ráadásul stabilabbnak is érezte, hiszen a környékbeli idősotthonok folyamatosan sok megrendeléssel látták el őket.

Eleinte szép és jó volt minden. Kelly, az üzletvezető agilis, energikus és barátságos nőnek látszott. A csapatot rajtuk kívül egy technikus és egy gyógyszerész alkotta, akik szintén kedvesen fogadták. Ám Tricia már az első héten furcsa dolgokra lett figyelmes. Két munkatársa mindaddig oldott és közlékeny volt, amíg Kelly fel nem bukkant a közelben, akkor azonban elnémultak, és Tricia szavaival élve, „félénk kisegerekké” változtak. Kelly csinos, szőke nő volt, aki nagyon adott a jó megjelenésre, és mindig tökéletes frizurával és sminkkel érkezett a munkahelyére. Triciát zavarta, hogy folyamatosan érződött rajta valami feszültség: összeszorította a száját, szigorúan nézett. – Általában ráérzek a környezetem hangulatára, és jól kijövök a legkülönfélébb emberekkel, őt azonban nem sikerült kiismernem.

Hamar világossá vált, hogy Kelly egyáltalán nem az a kedves, barátságos ember, akinek elsőre mutatta magát. Sértegette a munkatársait, apró hibák miatt üvöltött velük, gúnynevekkel illette őket, és kinevette vélt hiányosságaikat. Egy ideig úgy viselkedett, mintha minden rendben volna, aztán minden előjel nélkül dührohamot kapott. Ilyenkor mindenbe belekötött. Például Tricia éppen beírt valamit a számítógépbe, amikor Kelly egyszer csak ráförmedt: „Nem bírom egész nap az átkozott kopogásodat hallgatni!” Mintha örömét lelte volna abban, hogy a beosztottai nehezen birkóznak meg azokkal a feladatokkal, amelyekre nem tanította be őket, vagy nem adott meg hozzá minden szükséges információt. Amikor könnyek között a segítségét kérték, ledorongolta őket a tudatlanságuk miatt.

Tricia idővel azt is megfigyelte, hogy Kelly mindenáron uralkodni akar másokon, és mindent kézben akar tartani. Lényeges információkat tartott vissza, mert élvezte, hogy tájékozottabb és nélkülözhetetlen lehet. Hatalomvágya más formában is megnyilvánult.

Tricia egy napon még a munkaidő kezdete előtt bement a munkahelyére, hogy összekészítsen egy doboz létfontosságú gyógyszert, amelyre egy újonnan csatlakozott idősek otthonának volt szüksége. Tudta, mennyire fontos a szállítmány, és szerette volna, ha fennakadás nélkül el tudják hozzájuk juttatni. Volt kulcsa az irodához, így hát bement. Amikor Kelly megérkezett, dührohamot kapott, amiért Tricia nem kért tőle engedélyt, hogy korábban bejöhessen. Sem az nem érdekelte, hogy Tricia a csapat érdekében járt el, sem az, hogy akkor jöhetett-mehetett, amikor csak akart.

Kelly maga is tudta, hogy átlépett egy határt, és attól tartott, hogy Tricia beárulja a többieknél, ezért bizarr és irracionális módon igyekezett leplezni a viselkedését. Az előzetes megbeszélés szerint Tricia aznap reggel a környék néhány idősotthonát látogatta meg, amelyeket az ő gyógyszertáruk szolgált ki. Amikor megérkezett az első helyre, kiderült, hogy Kelly már korábban odatelefonált, és figyelmeztette a személyzetet, hogy Tricia esetleg feldúlt lesz. Egy kitalált történettel magyarázta Tricia „felindultságát”, amelynek semmi köze sem volt a viselkedéséhez. Mivel Tricia nem akarta még jobban feldühíteni a főnökét, nem merte elárulni az igazságot az ügyfeleiknek.

Kelly gyakran folyamodott efféle ármánykodáshoz, amely még elviselhetetlenebbé tette az amúgy is nehéz helyzetet. Addig szapulta Triciát és Shellyt, a technikust, amíg el nem sírták magukat. Ha viszont a vállalat valamelyik főnöke vagy más látogató érkezett, mintha kicserélték volna, vidáman és elbűvölően viselkedett. „Ilyenkor rá sem lehetett ismerni, csupa mosoly, csupa derű volt. Szinte eksztázisban vezette körbe a vendégeket. Soha nem kért bocsánatot a viselkedéséért. Csak hírből ismerte az empátiát. Senkivel sem alakított ki igazi érzelmi kapcsolatot. Dolgoztam már nehéz emberekkel, Kelly azonban mindenkin túltett.”

Leküzdhetetlen vágyat érzett, hogy uralkodjon másokon, és megalázza őket, Tricia pedig határozottan úgy érezte, ezzel már az idősotthonok lakóit is veszélyezteti. Egy alkalommal influenzajárvány tört ki, amely idős betegek számára komoly kockázatot jelent. A bevett gyakorlat szerint vírusellenes gyógyszerekkel kezelik őket, így csökkentve a súlyos megbetegedések és a halálozás esélyét, az ő esetükben ezért szó szerint életbevágóan fontos, hogy azonnal kiszállítsák a gyógyszereket, amint a hatóságok kihirdetik a járványveszélyt. Kelly azonban szokás szerint nem vette a fáradságot, hogy megtanítsa Triciának a gyógyszerek kiszállításának módját. Amikor a hatóságok járványnak nyilvánították a megbetegedéseket, Kelly történetesen éppen a szabadságát töltötte. Tricia kétségbeesetten hívta fel, hogy útmutatást kérjen, Kelly azonban megtagadta a segítséget, és közölte vele, hogy oldja meg a helyzetet, holott pontosan tudta, hogy a késlekedés végzetes következményekkel járhat. Reakciója tehát szakmai szempontból elfogadhatatlannak számított, továbbá Tricia szerint meggondolatlanságról és „teljes elmebajról” árulkodott.

Nem egyedül Tricia és a munkatársai rettegtek Kellytől. Tricia egyszer találkozott Kelly két korábbi alkalmazottjával. „Odajöttek hozzám, megragadták a kezem, és megkérdezték: »Jól vagy?«” Egy másik gyógyszerész nemes egyszerűséggel csak „Sátánnak” nevezte Kellyt a gonoszsága miatt. Mások is megerősítették, hogy a korábbi munkahelyein is hasonlóan bánt a beosztottjaival. Sőt Tricia azt is kiderítette, hogy a vállalat éppen azért helyezte át Kellyt egy nagyobb, központibb helyen lévő patikából ebbe a kisebb, eldugottabb egységbe, hogy a lehető legkevesebb kapcsolata legyen a személyzettel és a vásárlókkal. Ha Tricia mindezt már az állásinterjú idején tudja, rengeteg stresszt és szenvedést megspórolhatott volna magának. De nem tudta.

Miért ilyenek?

A Kelly-félékkel való találkozást a legtöbben nem egyhamar felejtjük el, még akkor sem, ha sokkal rövidebb ideig állunk vele kapcsolatban, mint Tricia. Egy sötét személyiség néhány röpke perc alatt is mély benyomást tud tenni.

2006-ban, az egyetem utolsó évében önkéntesként dolgoztam a kanadai Új-Skócia tartományban lévő Halifax egyik pártfogó felügyelői irodájában. Egyéb feladataim mellett részt kellett vennem a szexuális bűncselekményeket elkövető férfiak számára hetenként tartott csoportterápián. Tudom, nem kimondottan kellemes tapasztalat egy naiv, huszonegy éves lány számára, de mivel klinikai szakpszichológusnak készültem, jó lehetőségnek tartottam, hogy megtapasztaljam, milyen is igazából a munka. Nem a hollywoodi filmekből ismert, idealizált képre voltam kíváncsi, hanem a kíméletlen, hétköznapi valóságra.

A foglalkozások estefelé zajlottak egy kormányzati épületben, ahová belvárosi lakásomtól a hátborzongató régi temető mellett vitt el az út. A csoportterápiák napján mindig sötétebbnek, fenyegetőbbnek tűnt a város, mint máskor. Megszaporáztam a lépteimet, összébb húztam magamon a kabátot a kikötő felől süvítő hideg szélben, és félig-meddig arra számítottam, hogy valaki hirtelen rám veti magát a sírok közül.

A terápiát vezető két pszichológus, én és a nagyjából húsz férfi egy nagy, piszkosszürke irodában, villódzó neoncsövek alatt ültünk sebtében körbe rendezett, ócska székeken. Egyeseket gyermekmolesztálásért ítéltek el, másokat nemi erőszak vagy más erőszakos bűncselekmény miatt. Még az én tapasztalatlan szemem is felfedezte közöttük a különbséget. A molesztálásért elítéltek félénken, idegesen viselkedtek, kerülték a szemkontaktust, halkan beszéltek. Az erőszaktevőket sokkal fenyegetőbbnek éreztem: domináns, alfa-hím típusúak voltak.1

Egyik este arról beszélgettünk, milyen hatással vannak az áldozatokra a szexuális bűncselekmények. Úgy tűnt, a többség felfogta, hogy ártott másoknak, és valódi megbánás látszott rajtuk. De nem mindenki. Feltűnt, hogy az egyik résztvevő időről időre felém sandít. Borotvált arcú, hátrafésült hajú férfi volt, kopott farmert, kockás flanelinget és kifakult Nirvana-pólót viselt. Ruházata mintha a börtönbe kerülése előtti évtizedből maradt volna itt.

A szabály értelmében mindenkinek meg kellett szólalnia. Nagyjából húsz perc elteltével ehhez a férfihoz került a szó, és ő annak rendje és módja szerint mesélni kezdte, hogyan zajlott le a nemi erőszak, amely miatt börtönbe került. Ridegen, tárgyilagosan beszélt, szinte élvezettel idézve fel az esetet, amelynek nem tulajdonított nagy jelentőséget, sőt az áldozatát hibáztatta a történtekért.

Leírta fiatal áldozata külsejét – a magasságát, testsúlyát, testalkatát, szeme színét. Egyszer csak alig észrevehető mosollyal rám meredt: – Az az igazság – mondta, és hamiskásan csillogott a szeme –, hogy nagyon hasonlított magára. Magas volt, vékony, az arca is olyasmi, mint a magáé. Igen, maga pont az esetem.

Minden tekintet rám szegeződött. Ezt burkolt fenyegetésnek is fel lehetett fogni: megfelelő körülmények között én lennék a következő áldozata. Védtelennek és kiszolgáltatottnak éreztem magam, meg is ijedtem. Gyanítom, hogy pontosan ez volt a célja. Élvezettel figyelte a zavaromat, és mosolyogva nézte, ahogy kínomban összehúzom magam a székemen, mert legszívesebben a föld alá süllyedtem volna. Ennek az embernek pszichopátiás személyiségzavara volt. Érzéketlenség, manipuláció, lobbanékonyság és agresszió jellemezte. És örömét lelte abban, hogy megijeszthet. Ragadozó volt, én pedig prédának számítottam a szemében.

A pszichopaták között találunk sorozatgyilkosokat, például John Wayne Gacyt, sorozatos erőszaktevőket, például Ted Bundyt (aki meg is gyilkolta az áldozatait), és talán még népirtó zsarnokokat is, mint amilyen Hitler.2 Tőlünk, hétköznapi emberektől eltérően ők nem éreznek empátiát, irgalmat vagy erkölcsi aggályt. Ugyanolyan hideg fejjel gondolnak át egy gyilkosságot, mint mások, teszem azt, egy matematikai feladatot.3 De elég agyafúrtak és alattomosak, hogy ezt eltitkolják. El tudják hitetni velünk, hogy ugyanolyan érző lelkek, mint bárki más, mert a „józan ész álarcát” öltik magukra, ahogy a pszichopátia egyik korai kutatója megfogalmazta.4 Ehhez társul egy jó adag felszínes sárm, ezért képesek lépre csalni mit sem sejtő áldozataikat, akiknek életét aztán tönkreteszik – akár el is veszik.

Első pillantásra talán semmi közöset nem látunk bennünk és Tricia főnökében, vagy az általunk ismert sötét személyiségekben. Tény, hogy Kelly érzéketlenül és kegyetlenül viselkedett, de nem követett el súlyos bűncselekményt, és tettlegességre sem ragadtatta magát, Tricia legalábbis nem tudott róla. Az is tény, hogy viselkedésével veszélybe sodort idős betegeket, és kétségkívül ártott a környezetének, mégsem lehetett sorozatos bűnelkövetőnek nevezni.

Vagy mégis? Ha megvizsgáljuk Kelly viselkedésmintáit, kiderül, hogy több közös vonása volt Ted Bundyval, mint hinnénk. Mindketten elbűvölőek, manipulatívak, érzéketlenek és agresszívek voltak, a különbség csupán annyi, hogy Kellynél enyhébb formában mutatkoztak meg ezek a tulajdonságok. Az életünket megkeserítő emberekre is tekinthetünk úgy, hogy erősebben munkálnak bennük az úgynevezett sötét személyiségjegyek, különösen azok, amelyek a pszichopátiához köthetők. Ezek a jegyek nem annyira erősek bennük, hogy magas pontszámot érnének el a Pszichopátiás tulajdonságlistán (Psychopathy Checklist-Revised, PCL-R), amelyet a pszichológusok a klinikai pszichopátia szintjének megállapítására használnak a bűnözőknél, vagy a Pszichopátiás szűrőlistán (Psychopathy Checklist-Screening Version, PCL:SV), amelyet a nem bűnözői populáció tagjainál alkalmaznak.5 Ugyanakkor magasabb a szintjük az átlagosnál, ezért gyakran súlyosan ártanak a környezetüknek. Némelyik rohadt alma a velejéig rohadt, némelyik nem annyira. De az utóbbiaktól is keserű lesz a szánk íze.

A pszichopátia és a koleszterinszint

Ahhoz, hogy megértsük, miként hat az életünkre a pszichopátia, át kell átalakítanunk a személyiségzavarokról alkotott gondolkodásunkat. Megszoktuk, hogy különálló, jól körülhatárolható állapotokként fogjuk fel, mint a testi betegségeinket. Ha például borzongunk és lázunk van, egy gyors teszttel kideríthetjük, jelen van-e a szervezetünkben a Covid-vírus genetikai anyaga. Ha ez az egyetlen feltétel teljesül – vagyis, ha a vírus genetikai nyoma kimutatható –, akkor Covid-fertőzésről van szó.

Az egyes személyiségzavarokat gyakran hasonlóan mutatják be, úgy, mint ami vagy van valakinek, vagy nincs. A kutatók és az orvosok a normálisnak tartottól eltérő gondolkodási, érzelmi és viselkedési mintázatokként határozzák meg őket, amelyek az illető életének minden területén (a munkahelyén, otthon, a társas kapcsolataiban stb.) következetesen jelen vannak, az idő múlásával sem változnak számottevően, és valamilyen módon hátrányosan befolyásolják az életminőséget. A diagnózis során általában hét–kilenc meghatározott személyiségjegyet vizsgálnak (például a narcisztikus személyiségzavar egyik jellemzője a saját fontosság túlértékelése). Nem szükséges, hogy valaki mindegyik kritériumnak megfeleljen, de ha körülbelül öt tünet jelen van, a pszichológus vagy pszichiáter általában megállapítja a személyiségzavart.6

A személyiségzavarok osztályozása (vagyis hogy valaki vagy megfelel a diagnózis kritériumainak, vagy nem felel meg), azért hasznos, mert egyszerű irányelvet kínál a kezelés szükségességének eldöntésére. Ha az orvos szerint öt vagy több kritérium teljesül, akkor az illető kezelésre szorul. Ha kevesebb, akkor nem. Az utóbbi években azonban egyes szakemberek kétségbe vonják ezt az egyszerű, fekete-fehér rendszerű besorolást.7 Ha csupán négy feltétel teljesül, vajon tényleg kijelenthetjük-e, hogy semmi gond, és nyugodtan élhetünk tovább? Valószínűleg nem. Aki valaha is küzdött szorongással vagy depresszióval, pontosan tudja, hogy a lelki gyötrelemnek fokozatai vannak, és sok szenvedéstől kímélhetjük meg magunkat, ha idejében foglalkozunk ezekkel a tünetekkel, akkor is, ha a diagnózis felállításához nem elég súlyosak.

Hasonló a helyzet a pszichopátiával is. A pszichológusok és a jogrendszer a harmincpontos vagy annál magasabb PCL-R-pontszámot tekinti a pszichopátia bizonyítékának. De annál sem sokkal jobb a helyzet, aki huszonnyolc vagy huszonkilenc pontot ér el.8 A pszichológusok egyre inkább úgy vélik, hogy a pszichopátia és a többi személyiségzavar nem valamiféle egzotikus, rendkívüli állapot, amelynek semmi köze a „normális” személyiséghez, hanem az egyébként szokványos személyiségjegyek szélsőséges megnyilvánulása.9 Ezek a zavarok nem a típusukban, hanem a mértékükben különböznek a normális állapottól – nem annyira vírushoz, mint inkább a koleszterinszinthez hasonlíthatók. Lehet, hogy nincs a vérünkben akkora mennyiségű káros zsír, amennyi azonnal szívrohamot okozna, de azért csak ott kering az ereinkben valamennyi.

A pszichopátia osztályozása

Nézzük meg alaposabban, hogyan is határozzák meg a szakemberek a pszichopátiát. Az egyik leggyakrabban használt modell, amelyet dr. Robert Hare és munkatársai dolgoztak ki, a tulajdonságjegyek négy csoportja alapján állapítja meg, hogyan viszonyul valaki másokhoz, miként éli meg az érzelmeket, mennyire hajlamos a kockázatvállalásra, és hogyan viszonyul a társadalmi szabályokhoz és normákhoz.10 Ha valakiről egy PCL-R-teszt alapján kimondják, hogy klinikai szintű pszichopátiával rendelkezik, az mind a négy csoportban magas pontszámot ér el. Charles Manson és Ted Bundy, a hírhedt bűnözők például állítólag harminchat, illetve harmincnégy pontot szereztek a maximális negyvenből.11 De ha részletesebben megvizsgáljuk ezeket a csoportokat, nyilvánvalóvá válik, hogy az általunk ismert sötét személyiségekre szintén jellemző e vonások némelyike, bár nem ilyen látványosan és kevésbé szélsőséges formában. Mivel ezek a tulajdonságjegyek egy skálán helyezkednek el, könnyen lehet, hogy az ismerősünk az egyik csoportban magas, egy másikban viszont alacsony pontszámot kapna.

Az 1. csoport: Hogyan viszonyul másokhoz?

A pszichopátiás személyiség önző és manipulatív. Nem valódi kapcsolatot keres, másokat a céljai elérése használ fel. Lehet, hogy kellemes embernek tűnik, de ez merő számítás. Bármit kijelent, hogy jó benyomást keltsen, vagy rávegyen másokat valamire, és sokkal többször hazudik, mint az átlagember.12 Az indokoltnál többre tartja magát, és másoktól is elvárja a csodálatot.

Douglas bíró kitűnő példa erre a típusra. Több önéletrajzi könyvet is írt, amelyekben nyomorúságos gyermekkorát és bírói karrierjének felemelkedését részletezi, ám Bruce Allen Murphy, az életrajzírója kiderítette, hogy állításai csupán hellyel-közzel fedik a valóságot. Kiskorában nem kapott gyermekbénulást, az egyetemi évei alatt nem sátorban lakott. Katonai szolgálatáról is túlzó kijelentéseket tett. Azt állította, az első világháborúban az Egyesült Államok hadseregében szolgált, és még egy zászlócskát is nyomtattatott a neve mellé Yakima város névtárában, jelezve, hogy veterán, holott igazi harcot még csak nem is látott. Mindössze hat hónapot töltött a Whitman Egyetem diákkiképző egységében 1918-ban, és fegyvert sem fogott a kezébe.13

Kelly szintén manipulálta a környezetét. Rosszul bánt a beosztottaival, majd mindent megtett, hogy ki ne derüljön. Ördögien viselkedett, aztán az ügyfelek kedvéért angyali mosolyt öltött magára. Mindez azonban semmi ahhoz képest, hogy mások milyen hazugsághálót szőnek maguk köré.

Nemrégiben részt vettem egy lánybúcsún. A legtöbben harminc év körüliek voltunk, ezért viszonylag visszafogottan ünnepeltünk. A meghívott séf kiválónak bizonyult, felséges hús- és sajttálat, mentás görögdinnye-salátát és szarvasgombás bruschettát kínált. De nemcsak finomságokat szolgált fel, hanem egy komplett hazugságbüfét is kiállított.

Kilencven percen keresztül magáról beszélt, hogy lenyűgözzön bennünket, és eldicsekedett vele, milyen elit éttermekben dolgozott. Bámulatos séfkarrierje mellett öt zenekarban dobolt, és nem sokkal korábban egy albumot is kiadott. Ja, és mindemellett ő irányította az egyik legnagyobb kannabiszhálózatot egész Kanadában. Ebben a minőségében végigmotorozta a Csendes-óceán partvidékét, „Kaliforniától Nicaraguáig minden hullámot” meglovagolt a szörfdeszkáján, és járt a Montana állambeli Red Rocks-i amfiteátrumban.

